Райнер Мария Рилке
IV.Това е той
несъществуващият звяр…

Превод от немски: Петър Велчев, 1979

chitanka.info

Това е той — несъществуващият звяр.[1]

Не го познават, ала влюбени са те

в походката му, в шията му, в оня чар

на погледа и тяхната любов расте.

Измислен звяр. Но го обичат — затова

той всъщност е най-истинското същество.

Създават му пространство. Вдигайки глава

в това прикътано пространство, за какво

да бъде тук? Не са го хранили с овес,

а само с вероятността да е живял.

С такава сила го изпълни този жест,

че дълъг рог на челото му се изви.

Той приближи една девойка, беше бял —

и в огледалото, и в нея се яви.

1922

[1] „Еднорогът има старо, празнувано през цялото средновековие значение на девственост. Ето защо се твърди, че той — несъществуващият за невежите — възниква, щом се появи «в огледалото», което му държи девойката. Възниква и «в нея», като във второ огледало, също така чисто и тайнствено. Виж гоблените от XV век.“ (Бележка на Рилке.) ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.